CELEX: 62021TN0214
Language: et
Date: 2021-04-19 00:00:00
Title: Kohtuasi T-214/21: 19. aprillil 2021 esitatud hagi – Múka versus komisjon

21.6.2021   
            
            
               ET
            
            
               Euroopa Liidu Teataja
            
            
               C 242/50
            
         
      19. aprillil 2021 esitatud hagi – Múka versus komisjon
      (Kohtuasi T-214/21)
      (2021/C 242/71)
      Kohtumenetluse keel: inglise
      
         Pooled
      
      
         Hageja: Ondřej Múka (Praha, Tšehhi Vabariik) (esindaja: advokaat P. Kočí)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada Euroopa Komisjoni 21. veebruari 2021. aasta otsus nr C(2021) 1320 final ja 27. oktoobri 2020. aasta otsus nr COMP/B2/JP *Gestdem 2020/5901, millega keelduti võimaldamast hagejal tutvuda dokumentidega, mille tutvumiseks esitas ta määruse (EÜ) nr 1049/2001 alusel taotluse 17. septembril 2020 ja kordustaotluse 12. novembril 2020;
               
            
                  —
               
               
                  kohustada Euroopa Komisjoni, et ta võimaldaks hagejal tutvuda kogu teabe ja kõigi dokumentidega, mida hageja palus 17. septembri 2020. aasta taotluses, 30 päeva jooksul alates kohtuotsuse jõustumisest; ja
               
            
                  —
               
               
                  jätta Euroopa Komisjoni kohtukulud tema enda kanda ja mõista temalt välja hageja kohtukulud 30 päeva jooksul alates otsuse jõustumisest.
               
            
         Väited ja peamised argumendid
      
      Hagi põhjenduseks esitab hageja seitse väidet.
      
                  1.
               
               
                  Esimene väide, et määruse (EÜ) nr 1049/2001 (1) artikli 4 lõikes 3 ette nähtud erandit ei saa kohaldada, sest mõlemad teatavakstegemise menetlused, mille alusel Euroopa Komisjon tegi teatavakstegemise otsused, olid juba lõpetatud.
               
            
                  2.
               
               
                  Teine väide, et Euroopa Komisjon jättis konkreetselt ja individuaalselt hindamata kõnealused dokumendid, samuti ei põhjendanud ta konkreetselt, kuidas nende dokumentide avalikustamine kahjustaks konkreetselt ja tegelikult määruse (EÜ) nr 1049/2001 artikliga 4 kaitstud huve.
               
            
                  3.
               
               
                  Kolmas väide, et Euroopa Komisjon rikkus määruse (EÜ) nr 1049/2001 eesmärki ja sätteid, milleks on tagada avalikkusele võimalikult laiaulatuslik juurdepääs dokumentidele. Euroopa Komisjon ei taganud, et õigust dokumentidega tutvuda oleks võimalik teostada kõige hõlpsamal moel ja võimalikult suures ulatuses, hoolimata määruses (EÜ) nr 1049/2001 otsesõnu kehtestatud nõuetest. Nii rikkus Euroopa Komisjon määruse (EÜ) nr 1049/2001 põhjendusi 4 ja 11 ning artikli 1 punkte a, b ja c.
               
            
                  4.
               
               
                  Neljas väide, et Euroopa Komisjon jättis täitmata kohustuse võimaldada taotletud dokumentidega tutvumist vähemalt osaliselt, kui ta keeldus võimaldamast tutvuda kõigi dokumentidega ja ei põhjendanud seda vajalikul määral. Seega rikkus Euroopa Komisjon määruse (EÜ) nr 1049/2001 artikli 4 lõiget 6.
               
            
                  5.
               
               
                  Viies väide, et puudub täielikult Euroopa Komisjoni juurdlusstrateegiate kahjustamise oht. Hageja teabetaotluse ese oli selliste dokumentidega tutvumise taotlus, mis käsitles Tšehhi Vabariigis taastuvatest energiaallikatest elektri tootmise toetamise asjakohasust ning investeeringute sisemise tasuvusläve näitajate arvutamist ning teisi konkreetselt kindlaks määratud dokumente, aga mis ei käsitlenud teavet Euroopa Komisjoni otsuste tegemise protsessi kohta, tema konkreetseid juurdlusstrateegiaid, juhtumitele antavaid esialgseid hinnanguid ega menetluslike etappide kavandamist.
               
            
                  6.
               
               
                  Kuues väide, et määrus (EL) nr 1589/2015 (2) ei keela määruse (EÜ) nr 1049/2001 alusel nõutud dokumentidega tutvumise võimaldamist. Seega oli Euroopa Komisjon määruse (EÜ) nr 1049/2001 kohaselt kohustatud rahuldama taotluse ja kordustaotluse.
               
            
                  7.
               
               
                  Seitsmes väide, et Euroopa Komisjoni hagejale esitatud nõue tõendada, et taotletud dokumentide avaldamise vastu on ülekaalukas avalik huvi, on vastuolus määrusega (EÜ) nr 1049/2001 ja selle põhimõtetega. Käesoleval juhul seisneb ülekaalukas avalik huvi (taotletud dokumentide avaldamise vastu) seadusandliku menetluse ja avaliku sektori vahendite haldamise kontrollis. Selline huvi kaalub üles mis tahes erandid, mida Euroopa Komisjon on nimetanud ning tugineb olulisel määral hageja taotletud dokumentidele.
               
            
         (1)  Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT 2001 L 145, lk 43; ELT eriväljaanne 01/03, lk 331).
      
         (2)  Nõukogu 13. juuli 2015. aasta määrus (EL) 2015/1589, millega kehtestatakse üksikasjalikud eeskirjad Euroopa Liidu toimimise lepingu artikli 108 kohaldamiseks (ELT 2015, L 248, lk 9).